**KLAIPĖDOS ŠVIETIMO ĮSTAIGŲ, ĮGYVENDINANČIŲ IKIMOKYKLINIO IR PRIEŠMOKYKLINIO UGDYMO PROGRAMAS, 2015–2018 METŲ TINKLO PERTVARKOS BENDROJO PLANO ĮGYVENDINIMO 2015 METAIS STEBĖSENOS ATASKAITA**

2016 m. balandžio 11 d.

Klaipėda

Klaipėdos miesto savivaldybės administracijos direktoriaus 2015 m. rugsėjo 11 d. įsakymu Nr. AD1-2660 sudaryta darbo grupė atliko Klaipėdos miesto savivaldybės tarybos 2015 m. balandžio 14 d. sprendimu Nr. T2-61 patvirtinto Klaipėdos švietimo įstaigų, įgyvendinančių ikimokyklinio ir priešmokyklinio ugdymo programas, 2015–2018 metų tinklo pertvarkos bendrojo plano (toliau – Bendrasis pertvarkos planas) įgyvendinimo 2015 metais stebėseną.

1. **Bendrojo pertvarkos plano priemonių 2015 m. įgyvendinimas.**

Bendrajame pertvarkosplane yra numatytas tikslas – sudaryti sąlygas plėtoti geros kokybės 1–6 metų amžiaus vaikų visuotinį ir privalomąjį švietimą, didinti jo prieinamumą, o jam pasiekti – 5 uždaviniai:1) didinti ugdymo vietų skaičių 1–5 metų amžiaus vaikams; 2) užtikrinti teisės aktais nustatytą vaikų skaičių ikimokyklinio ir priešmokyklinio ugdymo grupėse; 3) didinti nevalstybinių ikimokyklinio ir priešmokyklinio ugdymo programas įgyvendinančių švietimo įstaigų tinklą ir numatyti galimus paramos būdus; 4) pasiruošti privalomo priešmokyklinio ugdymo įvedimui, įsigaliojus Lietuvos Respublikos švietimo įstatymo pakeitimui; 5) numatyti ikimokyklinio ir priešmokyklinio ugdymo programas įgyvendinančių švietimo įstaigų (toliau – IPUPŠĮ) ugdymo aplinkų pagerinimo galimybes.

Bendrojo pertvarkos plano tikslui pasiekti ir uždaviniams įgyvendinti sudarytas 2015–2018 m. priemonių planas. 2015 m. buvo įgyvendintos šiame plane numatytos priemonės.

* 1. **Naujų grupių steigimas.**

2015 m. naujų grupių įrengimui iš savivaldybės biudžeto (toliau – SB) skirta 396,19 tūkst. Eur, iš viso įsteigtos 23 naujos grupės (5 lopšelio, 14 darželio, 4 priešmokyklinio ugdymo) ir sukurtos 435 naujos ugdymosi vietos (355 ikimokyklinio ir 80 priešmokyklinio amžiaus vaikams):

– laisvose lopšelio-darželio „Žiogelis“ patalpose, kaip ir buvo planuota, įsteigtos 4 (3 darželio ir 1 lopšelio) grupės, sudaryta galimybė priimti 75 vaikus;

* kitoms ugdymo reikmėms naudojamose patalpose pagal Bendrąjį planą buvo numatyta įsteigti 10 grupių. Tokios grupės įsteigtos lopšeliuose-darželiuose „Bangelė“ (1 darželio, 20 vaikų), „Alksniukas“ (1 darželio, 20 vaikų), „Žemuogėlė“ (1 lopšelio, 15 vaikų; 1 darželio, 20 vaikų), „Aitvarėlis“ (1 lopšelio, 15 vaikų), „Žiburėlis“ (1 darželio, 20 vaikų), „Du gaideliai“ (1 lopšelio, 15 vaikų), „Pumpurėlis“ (1 lopšelio, 15 vaikų), „Saulutės“ mokykloje-darželyje (2 darželio, 40 vaikų). Įstaigos iniciatyva neplanuotai įsteigta papildoma 1 darželio grupė (20 vaikų) lopšelyje-darželyje „Traukinukas“. Iš viso įsteigta 11 grupių 200 vaikų (7 darželio, 140 vaikų ir 4 lopšelio, 60 vaikų);
* lopšelyje-darželyje „Obelėlė“ atsilaisvinusiose patalpose, iškėlus Vaikų laisvalaikio centro klubą „Žuvėdra“, pagal Bendrąjį pertvarkos planą buvo numatyta įsteigti 2 (1 lopšelio ir 1 darželio) grupes, tačiau, atsižvelgus į gyventojų poreikį, įsteigtos 1 darželio (20 vaikų) ir 1 priešmokyklinio ugdymo (20 vaikų) grupės, priimta 40 vaikų;
* mokyklų-darželių patalpose, vykdant vidaus struktūros pertvarkas, buvo įsteigtos 4 grupės 80 vaikų: „Šaltinėlio“ (1 darželio, 20 vaikų), „Nykštuko“ (1 darželio, 20 vaikų), „Pakalnutės“ (1 darželio, 20 vaikų), „Inkarėlio“ (1 priešmokyklinio ugdymo, 20 vaikų);
* priešmokyklinio ugdymo grupių bendrojo ugdymo mokyklų patalpose pagal Bendrąjį pertvarkos planą nuo 2015 m. rugsėjo 1 d. buvo numatyta įsteigti po 2 priešmokyklinio ugdymo grupes Vitės pagrindinėje mokykloje ir „Smeltės“ progimnazijoje, tačiau, įvertinus poreikį (nebuvo pakeistas Lietuvos Respublikos švietimo įstatymas dėl privalomo priešmokyklinio ugdymo įvedimo), minėtose mokyklose buvo įsteigta po 1 priešmokyklinio ugdymo grupę. Iš viso įsteigtos 2 grupės 40 vaikų.

Vertinant naujų grupių ir naujų ugdymosi vietų įsteigimą pagal mikrorajonus, konstatuotina, kad naujų grupių ir ugdymosi vietų pagal galimybes sukurta visuose (išskyrus Baltijos) miesto mikrorajonuose: daugiausia Kauno mikrorajone (7 grupės, 135 vietos) bei Pietiniame I mikrorajone (4 grupės, 75 vietos), mažiausia – Pietiniame II mikrorajone (2 grupės, 30 vietų).

1 lentelė. 2015–2016 m. m. naujai įrengtų grupių pasiskirstymas pagal mikrorajonus

|  |  |  |  |  |
| --- | --- | --- | --- | --- |
| Eil. Nr. | Įstaigos pavadinimas | Grupių skaičius | Grupės tipas | Vaikų skaičius |
| **Šiaurinis mikrorajonas (nuo Girulių iki S. Daukanto g.)** | | | | |
| 1. | Lopšelis-darželis „Obelėlė“ | 2 | darželio | 20 |
| priešmokyklinio ugdymo | 20 |
| 2. | Vitės pagrindinė mokykla | 1 | priešmokyklinio ugdymo | 20 |
| Iš viso: | | 3 |  | 60 |
| **Centrinis mikrorajonas (nuo S. Daukanto g. iki Sausio 15-osios g.)** | | | | |
| 1. | „Šaltinėlio“ mokykla-darželis | 1 | darželio | 20 |
| 2. | Lopšelis-darželis „Traukinukas“ | 1 | darželio | 20 |
| Iš viso: | | 2 |  | 40 |
| **Kauno mikrorajonas (nuo Sausio 15-osios g. iki Kauno g.)** | | | | |
| 1. | „Inkarėlio“ mokykla-darželis (nuo 2015-09-01 – lopšelis-darželis „Inkarėlis“) | 1 | priešmokyklinio ugdymo | 20 |
| 2. | „Saulutės“ mokykla-darželis | 2 | darželio | 40 |
| 3. | Lopšelis-darželis „Žiogelis“ | 1 | lopšelio | 15 |
| 3 | darželio | 60 |
| Iš viso: | | 7 |  | 135 |
| **Gedminų mikrorajonas (nuo Debreceno g. iki Statybininkų pr.)** | | | | |
| 1. | „Nykštuko“ mokykla-darželis | 1 | darželio | 20 |
| 2. | Lopšelis-darželis „Žemuogėlė“ | 2 | lopšelio | 15 |
| darželio | 20 |
| Iš viso: | | 3 |  | 55 |
| **Žvejybos uosto mikrorajonas (nuo Nidos g. iki Alksnynės g.)** | | | | |
| 1. | Lopšelis-darželis „Alksniukas“ | 1 | darželio | 20 |
| 2. | Lopšelis-darželis „Bangelė“ | 1 | darželio | 20 |
| Iš viso: | | 2 |  | 40 |
| **Pietinis I mikrorajonas (nuo Statybininkų pr. iki Smiltelės g.)** | | | | |
| 1. | Lopšelis-darželis „Žiburėlis“ | 1 | darželio | 20 |
| 2. | Lopšelis-darželis „Pumpurėlis“ | 1 | lopšelio | 15 |
| 3. | „Pakalnutės“ mokykla-darželis | 1 | darželio | 20 |
| 4. | „Smeltės“ progimnazija | 1 | priešmokyklinio ugdymo | 20 |
| Iš viso: | | 4 |  | 75 |
| **Pietinis II mikrorajonas (nuo Smiltelės g. iki Jūrininkų pr.)** | | | | |
| 1. | Lopšelis-darželis „Aitvarėlis“ | 1 | lopšelio | 15 |
| 2. | Lopšelis-darželis „Du gaideliai“ | 1 | lopšelio | 15 |
| Iš viso | | 2 |  | 30 |
| **Iš viso mieste** | | **23** | **5 lopšelio** | **75** |
| **14 darželio** | **280** |
| **4 priešmokyklinio ugdymo** | **80** |
|  | **435** |

Ne visos įsteigtos grupės buvo panaudotos naujai priimamų vaikų reikmėms, kadangi nuo 2015 rugsėjo 1 d. reikėjo iškelti lopšelį-darželį „Aušrinė“ iš Strėvos g. 9 pastato dėl Baltijos pr. ir Minijos g. sankryžos rekonstrukcijos darbų. Į Vydūno gimnazijos patalpas, kaip „Aušrinės“ lopšelio-darželio grupės, perkeltos 2 priešmokyklinio ugdymo grupės, 8 ikimokyklinio ugdymo grupės buvo priskirtos kitoms įstaigoms ir perkeltos į naujai įrengtas patalpas: į„Saulutės“ mokyklą-darželį – 1 darželio grupė, į lopšelius-darželius „Žiogelis“ – 4 grupės (1 savaitinė darželio, 2 darželio ir 1 lopšelio), „Žemuogėlė“ – 2 grupės (1 savaitinė lopšelio, 1 savaitinė darželio), „Du gaideliai“ – 1 lopšelio grupė. Po minėtų vidaus struktūros pertvarkymų 2015–2016 m. m. lopšelyje-darželyje „Aušrinė“ veikia tik 2 priešmokyklinio ugdymo grupės (Vydūno gimnazijos patalpose) ir lopšelio-darželio administracija (Ievos Simonaitytės mokyklos patalpose). Priešmokyklinio amžiaus vaikams pabaigus mokslo metus, lopšelis-darželis „Aušrinė“ bus likviduotas (Klaipėdos miesto savivaldybės tarybos 2016 m. kovo 31 d. sprendimas Nr. T2-88 „Dėl biudžetinės įstaigos Klaipėdos lopšelio-darželio „Aušrinė“ likvidavimo“).

* 1. **Nevalstybinių švietimo įstaigų veiklos plėtra.**

Vykdant Bendrojo pertvarkos plano įgyvendinimo priemones, Klaipėdos miesto savivaldybės administracijos direktoriaus 2015 m. rugpjūčio 12 d. įsakymu Nr. AD1-2378 lopšelio-darželio „Šermukšnėlė“ (Baltijos pr. 63) nenaudojamos patalpos (533,95 kv. m.) pagal panaudos sutartį buvo perduotos VšĮ „Pajūrio Valdorfo bendruomenė“ ikimokyklinio ugdymo grupių steigimui.

Priėmus Klaipėdos miesto savivaldybės tarybos 2015 m. balandžio 14 d. sprendimą T2-53 „Dėl mokesčio už ikimokyklinio ir priešmokyklinio amžiaus vaikų išlaikymą ir priežiūrą Klaipėdos nevalstybinėse švietimo įstaigose, vykdančiose ikimokyklinio ir priešmokyklinio ugdymo programas, tvarkos aprašo patvirtinimo“, buvo įgyvendinta suplanuota Bendrojo pertvarkos plano priemonė ir vykdomas mokesčio kompensavimas už ugdymą pagal ikimokyklinio ir priešmokyklinio ugdymo programas nevalstybinėse švietimo įstaigose. Šiai priemonei įgyvendinti iš SB skirta 147,20 tūkst. Eur.

Palyginus dvejų mokslo metų ikimokyklinio ir priešmokyklinio amžiaus vaikų skaičiaus kaitą nevalstybinėse Klaipėdos miesto švietimo įstaigose, pastebima, kad vaikų skaičius jose padidėjo nuo 244 iki 418.

1. lentelė. Vaikų skaičiaus kaita Klaipėdos miesto nevalstybinėse ugdymo įstaigose

|  |  |  |  |  |  |  |
| --- | --- | --- | --- | --- | --- | --- |
| Įstaigos pavadinimas | Vaikų skaičius | | | | | |
| 2014–2015 m. m. | | | 2015–2016 m. m. | | |
| Iš viso | Ikimokyklinio amžiaus | Priešmokyklinio amžiaus | Iš viso | Ikimokyklinio amžiaus | Priešmokyklinio amžiaus |
| VšĮ darželis „Jūrų žvaigždutė“ | 61 | 61 | – | 65 | 65 | – |
| VšĮ darželis „Mažųjų pasaulis“ | 32 | 32 | – | 37 | 37 | – |
| VšĮ darželis „Pasakėlė“ | 35 | 35 | – | 49 | 49 | – |
| VšĮ „Pajūrio Valdorfo bendruomenė“ | 9 | 9 | – | 25 | 23 | 2 |
| VšĮ „Vaivorykštės tako“ gimnazija | 13 | 8 | 5 | 12 | 5 | 7 |
| VšĮ „Universa Via“ tarptautinė mokykla | 52 | 39 | 13 | 42 | 29 | 13 |
| Klaipėdos nevalstybinė specialioji mokykla-daugiafunkcis centras „Svetliačiok“ | 4 | 2 | 2 | 6 | 3 | 3 |
| UAB darželis „Vaikų giraitė“ | – | – | – | 5 | 5 | – |
| VšĮ Klaipėdos licėjus | 38 | 14 | 24 | 77 | 27 | 50 |
| VšĮ „Laimingų vaikų pilis“ | – | – | – | 20 | 20 | – |
| VšĮ darželis „Klaipėdos tarptautinė talentų mokykla“ | – | – | – | 9 | 9 | – |
| UAB „Vaikystės sodas“ filialas „Pajūrio sodelis“ | – | – | – | 71 | 71 | – |
| **Iš viso** | **244** | **200** | **44** | **418** | **343** | **75** |

Galima daryti prielaidą, kad Klaipėdos miesto savivaldybės (toliau – Savivaldybė) dėmesys nevalstybiniam ikimokyklinio ir priešmokyklinio ugdymo sektoriui finansine ir turto perdavimo panaudos pagrindais išraiška lėmė ne tik vaikų skaičiaus padidėjimą 2015 m. veikiančiose nevalstybinėse švietimo įstaigose, bet ir naujų ugdymo įstaigų steigimą Klaipėdos mieste (UAB darželis „Vaikų giraitė“, VšĮ darželis „Klaipėdos tarptautinė talentų mokykla“, VšĮ „Laimingų vaikų pilis“, UAB „Vaikystės sodas“ filialas „Pajūrio sodelis“).

* 1. **Lopšelio-darželio „Puriena“ pastato rekonstrukcija.**

Vykdant šią priemonę, 2015 m. buvo numatyta parengti lopšelio-darželio „Puriena" pastato rekonstrukcijos techninį projektą. Projekto parengimas vyko nuo 2014 m. rugsėjo 4 d. iki 2015 m. gruodžio 30 d., iš viso panaudota 25,15 tūkst. Eur SB lėšų: pastato rekonstravimo, pristatant priestatą, techninio projekto parengimui – 24,18 tūkst. Eur, techninio projekto ekspertizei – 0,97 tūkst. Eur.

Apibendrinus Bendrajame pertvarkos plane numatytų priemonių įgyvendinimą, konstatuotina, kad visos 2015 m. suplanuotos priemonės buvo įgyvendintos.

**2. IPUPŠĮ finansinės situacijos, ugdymo aplinkos ir pastatų vertinimas.**

**2.1. Finansinė situacija.**

2015 metais IPUPŠĮ (be mokyklų-darželių, Regos ugdymo centro (toliau – RUC),Tauralaukio, „Smeltės“ progimnazijų, Vitės pagrindinės ir Litorinos mokyklų) buvo skirta 19 140,6 tūkst. Eur (pagal patikslintą planą): iš SB – 9 651,2 tūkst. Eur, iš mokinio krepšelio (toliau – MK) – 6 206,6 tūkst. Eur, iš įmokų už išlaikymą įstaigoje (toliau – SP) – 3 282,8 tūkst. Eur. Procentine išraiška lėšos pasiskirsto taip: SB – 50,44 %, MK – 32,42 %, SP – 17,14 %. Vertinant finansavimą, nustatyta, kad šios grupės švietimo įstaigoms skirta 677,5 tūkst. Eur arba 3,7 % daugiau nei 2014 m. Tam turėjo įtakos ne tik padidėjęs pedagoginių ir nepedagoginių darbuotojų darbo užmokestis ir MK dydis, bet ir padidėjęs IPUPŠĮ ugdymo grupių bei įstaigas lankančių vaikų skaičius.

Vieno vaiko išlaikymo išlaidos ikimokyklinėse įstaigose skyrėsi ir šį skirtumą sąlygoja objektyvios priežastys: skirtingas įstaigų tipas ir ugdymo proceso organizavimas, pastato dydis ir būklė, pedagoginių darbuotojų darbo stažas ir kvalifikacija bei kitos aplinkybės. 2015 m. vienam vaikui ikimokyklinėse įstaigose vidutiniškai teko 2,7 tūkst. Eur suma (iš SB – 1, 5 tūkst. Eur, iš MK – 0,8 tūkst. Eur ir iš SP – 0,4 tūkst. Eur). 2014 m. vienam vaikui vidutiniškai teko 2,4 Eur suma, t. y. 0,3 tūkst. Eur mažiau (iš SB – 1,3 tūkst. Eur, iš MK – 0,7 tūkst. Eur ir iš SP –0,4 tūkst. Eur) nei 2015 m. Bendrosios paskirties įstaigose vienam vaikui vidutiniškai teko 2,5 tūkst. Eur (2014 m. – 2,4 tūkst. Eur), įstaigose su specialiosiomis ugdymo grupėmis – 4,3 tūkst. Eur (2014 m. – 3,0 tūkst. Eur), t.y. 1,8 tūkst. Eur daugiau (2014 m. – 0,6 tūkst. Eur daugiau), nei vienam vaikui, ugdomam bendrosios paskirties grupėse.

Bendrosios paskirties įstaigose vieno vaiko išlaikymo išlaidos svyravo nuo 2,3 tūkst. Eur (lopšelyje-darželyje „Rūta“) iki 3,3 tūkst. Eur (lopšelyje-darželyje „Boružėlė“), t. y. skirtumas sudarė 1,0 tūkst. Eur. 2014 m. vieno vaiko išlaikymo išlaidų skirtumas atskirose bendrosios paskirties įstaigose buvo didesnis ir sudarė 1,6 tūkst. Eur: mažiausios išlaidos buvo 2,1 tūkst. Eur (lopšelyje-darželyje „Ąžuoliukas“), didžiausios – 3,7 tūkst. Eur (lopšelyje-darželyje „Boružėlė“). Pagrindinė priežastis, sąlygojusi didesnes vieno vaiko išlaikymo išlaidas, yra nedidelis grupių ir vaikų skaičius įstaigose dėl mažo pastatų projektinio pajėgumo, mažesnes išlaidas sąlygojo didelis vaikų skaičius (daugiau kaip 200 vaikų) įstaigose.

Įstaigose su specialiosiomis ugdymo grupėmis vieno vaiko išlaikymo išlaidos yra labai skirtingos, nes tai priklauso nuo konkrečios įstaigos paskirties, nustatyto vaikų skaičiaus grupėse, pagalbos specialistų skaičiaus, todėl netikslinga šioms grupėms priklausančias įstaigas lyginti pagal vienam vaikui tenkančių lėšų skirtumus.

2015 m. IPUPŠĮ gavo daugiau pajamų iš įmokų už paslaugas ir už nuomojamas patalpas, mažiau – iš 2 % gyventojų pajamų mokesčio nei 2014 m.

3 lentelė. IPUPŠĮ gautos pajamos

|  |  |  |  |  |
| --- | --- | --- | --- | --- |
| Metai | Tėvų (globėjų, rūpintojų) mokesčiai (tūkst. Eur) | Pajamos už nuomojamas patalpas (tūkst. Eur) | 2 % gyventojų pajamų mokesčio lėšos (tūkst. Eur) | Iš viso (tūkst. Eur) |
| 2014 | 3 178,2 | 15,2 | 139,8 | 3 333,2 |
| 2015 | 3 282,8 | 31,4 | 103,9 | 3 418,1 |
| Skirtumas | 104,61 | 16,2 | -35,9 | 84,9 |

Galima konstatuoti, kad daugiausia yra gaunama pajamų, skirtų vaikų maisto produktų pirkimui ir patiekalų gamybai, taip pat nemažai surenkama tėvų (globėjų, rūpintojų) mokesčių už ugdymo paslaugas.

**2.2. IPUPŠĮ** **aplinkos vertinimas.**

2015 metų rudenį buvo įvertinta, kaip IPUPŠĮ aplinka atitinka Lietuvos higienos normos HN 75:2010 reikalavimus. Buvo domėtasi 51 IPUPŠĮ (be lopšelio-darželio „Aušrinės“, Tauralaukio ir „Smeltės“ progimnazijų bei Vitės pagrindinės mokyklos) teritorijų aptvėrimu, asfalto ir plytelių dangos būkle (saugumu), lauko įrengimais, buitinių atliekų konteineriams skirtos vietos įrengimu (turi būti su kieta danga ir pastoge, dengiančia konteinerius nuo kritulių, aptverta ne žemesniu kaip 1,2 m aukščio aptvaru iš trijų pusių), galimybėmis apsaugoti vaikus nuo tiesioginių saulės spindulių ir kritulių.

4 lentelė. IPUPŠĮ aplinkos vertinimas

|  |  |  |  |
| --- | --- | --- | --- |
| **Teritorijų aptvėrimas** | | | |
| Atitinka higienos normos reikalavimus | | Neatitinka higienos normos reikalavimų | |
| 6 įstaigose atitinka (lopšeliuose-darželiuose „Obelėlė“, „Žemuogėlė“, „Putinėlis“, „Radastėlė“, „Vėrinėlis“, RUC), iš dalies atitinka 2 įstaigose (lopšeliuose-darželiuose „Giliukas“ ir „Traukinukas“) | | 43 įstaigose | |
| **Asfalto ir plytelių dangos būklė** | | | |
| Gera | Patenkinama | | Bloga |
| 2 įstaigose (lopšelyje-darželyje „Vėrinėlis“, darželyje “Gintarėlis“), iš dalies gera lopšelyje-darželyje „Giliukas“ | 15 įstaigų (lopšeliuose-darželiuose „Aitvarėlis“, „Alksniukas“, „Bangelė“, „Berželis“, „Bitutė“, „Eglutė“, „Linelis“, „Nykštukas“, „Obelėlė“, „Putinėlis“, „Rūta“, „Versmė“, „Žuvėdra“ ir „Varpelio“, „Pakalnutės“ mokyklose-darželiuose) | | 33 įstaigose |
| **Buitinių atliekų konteineriams skirtos vietos įrengimas pagal higienos normos reikalavimus** | | | |
| Įrengta | | | Neįrengta |
| 3 įstaigose (lopšeliuose-darželiuose „Pingvinukas“, „Obelėlė“ ir darželyje „Gintarėlis“) | | | 48 įstaigose |
| **Pavėsinių būklė** | | | |
| Labai geros būklės 2 įstaigose (lopšeliuose-darželiuose „Vėrinėlis“, „Vyturėlis“). Yra skėčiai nuo saulės Marijos Montessori mokykloje-darželyje. Gera būklė 4 įstaigose (lopšeliuose-darželiuose „Obelėlė“, „Želmenėlis“, „Žiogelis“ ir darželyje „Gintarėlis“). Būklė patenkinama 17 įstaigų. Pavėsinių nėra arba jas reikia demontuoti 27 įstaigose (6 įstaigose kai kurias pavėsines reikia demontuoti: lopšeliuose-darželiuose „Ąžuoliukas“, „Dobiliukas“, „Giliukas“, „Putinėlis“, „Volungėlė“, „Versmė“) | | | |
| **2015 m. įsigytų lauko įrengimų skaičius** | | | |
| 8 smėlio dėžės, 24 lauko suoliukai, 3 pavėsinės, 69 kiti įrengimai (lauko kompleksai, sūpynės, spyruoliukai, krepšinio stovai, futbolo vartai ir t. t.) | | | |

Nors ikimokyklinių įstaigų aplinka 2015 m. lyginant su 2014 m. pagerėjo, tačiau išlieka nemažai spręstinų problemų, iš kurių aktualiausios yra teritorijų aptvėrimo pagal higienos normos reikalavimus bei asfalto ir plytelių dangos būklės sutvarkymo darbai. 2016 m. numatytos lėšos 2 įstaigų aptvėrimui pagal higienos normos reikalavimus.

**2.3.** **IPUPŠĮ pastatų vertinimas.**

Švietimo įstaigų pastatai pagal jų būklę skirstomi į 4 grupes: IV grupei priskiriamos įstaigos, kurių pamatams reikia kapitalinio remonto; III grupei priskiriamos įstaigos, jei nors vienai pastato daliai (išskyrus pastato pamatus) reikia kapitalinio remonto; II grupei priskiriamos įstaigos, jei nors vienai pastato daliai reikia paprastojo remonto; I grupei priskiriamos renovuotos įstaigos, kurių nė vienai pastato daliai nereikia remonto. Ikimokyklinių įstaigų pastatai pagal savo būklę daugiausia yra priskiriami IV grupei.

5 lentelė. Ikimokyklinių įstaigų ir Regos ugdymo centro pastatų būklė pagal statinio dalis

|  |  |  |
| --- | --- | --- |
| Pastato grupė | Įstaigų skaičius | Įstaigų dalis (%) |
| I | 2 | 4,3 |
| II | 3 | 6,5 |
| III | 19 | 41,3 |
| IV | 22 | 47,8 |

Nors pastatų tvarkymas vyksta pagal anksčiau numatytus prioritetinius darbus (pakeisti visų įstaigų langai, tvarkomi stogai ir santechniniai įrenginiai, 2016 m. skirtos lėšoslangų atidarymo ribotuvų įrengimui visose IPUPŠĮ), tačiau pastatų būklės gerinimas išlieka aktualia problema, todėl svarbu yra kasmet planuoti priemones, kurios padėtų tikslingai vykdyti IPUPŠĮ ugdymo aplinkos sutvarkymo ir pastatų remonto darbus.

**3.** **Bendrojo pertvarkos plano priemonių 2016 m. įgyvendinimo galimybės.**

Siekiant įgyvendinti Bendrojopertvarkos plano tikslus, būtina įvertinti 2016 m. suplanuotas priemones, atsižvelgus į Klaipėdos miesto švietimo kontekstą.

**3.1. Gyventojų sociodemografinis kontekstas.**

**Siekiant nustatyti 2016 m. naujų grupių steigimo galimybes ir naujų ugdymosi vietų poreikį, tikslinga išnagrinėti Klaipėdos miesto ir rajono gyventojų demografinės situacijos pokyčius.**

Ne vienerius metus stebimos Klaipėdos miesto gyventojų skaičiaus mažėjimo ir Klaipėdos rajono gyventojų skaičiaus didėjimo tendencijos. Tai iliustruoja ir statistiniai duomenys.

1 pav. Gyventojų skaičiaus kaita Klaipėdos mieste ir rajone 2013–2015 m.

2015 m. natūrali gyventojų kaita (gimusiųjų ir mirusiųjų santykis) Klaipėdos mieste buvo -169, o Klaipėdos rajone – +11. **Lyginant 2013 m. su 2015 m., Klaipėdos rajone gyvenančiųjų skaičius išaugo1239, o Klaipėdos mieste sumažėjo 2419 gyventojais.** Atsižvelgus į tai, darytina išvada, kad Klaipėdos miesto gyventojų demografinė situacija išlieka neigiama, o Klaipėdos rajono – teigiama.

Vertinant migracijos (vidinės ir tarptautinės) duomenis, konstatuotina, kad iš Klaipėdos miesto daugiau gyventojų išvyksta, negu atvyksta. Tokia tendencija išliko ir per pastaruosius 3-ejus metus: **lyginant 2013 m. su 2015 m., atvykusiųjų ir išvykusiųjų santykis buvo neigiamas ir didėjantis. 2015 m. iš Klaipėdos miesto išvyko 689 gyventojais daugiau nei 2013 m.**

2 pav. Migracijos dinamika Klaipėdos mieste 2013–2015 m.

Įvertinus Klaipėdos gyventojų sociodemografinę situaciją, konstatuotina, kad bendras gyventojų skaičius mieste mažėja ne tik dėl natūralios gyventojų kaitos, tarptautinės migracijos, bet ir dėl gyventojų gyvenamosios vietos keitimo iš Klaipėdos miesto į rajoną. Daroma prielaida, kad iš miesto į rajoną tėvams pakeitus gyvenamąsias vietas, nėra nutraukiami su miestu socialiniai ryšiai, taip pat dėl patogaus susisiekimo bei teikiamų ikimokyklinio ir priešmokyklinio ugdymo paslaugų kokybės vaikus ir toliau bus siekiama ugdyti Klaipėdos miesto švietimo įstaigose.

**3.2. Vaikų sociodemografinis kontekstas.**

Vertinant Klaipėdos miesto vaikų sociodemografinį kontekstą, svarbu palyginti 6 metų gimstamumo duomenis, kurie reikalingi prognozuojant vaikų skaičių IPUPŠĮ.

Lyginant 2010 m. ir Savivaldybės administracijos Civilinės metrikacijos skyriaus pateiktus 2015 m. duomenis, nustatyta, kad 2015 m. gimė 155 vaikais daugiau nei 2010 m.

**3 pav. Gimstamumo kaita Klaipėdos mieste 2010–2015 m.**

Išankstiniais 2016 m. sausio mėn. Statistikos departamento duomenimis, Klaipėdos mieste gyveno 13 265 vaikai 0–6 metų amžiaus.

6 lentelė. Ikimokyklinio amžiaus vaikų pasiskirstymas pagal metus Klaipėdos mieste

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Vaikų amžius | 0 | 1 | 2 | 3 | 4 | 5 | 6 | Iš viso |
| Vaikų skaičius | 1 932 | 1 871 | 1 839 | 1 924 | 1 878 | 1 914 | 1 907 | 13 265 |

Palyginus gimusių ir gyvenančių mieste vaikų skaičius, pastebima, kad nuo 1 metų mieste gyvena daugiau vaikų nei gimsta, nors ankstesniais metais ši tendencija buvo priešinga. Darytina prielaida, kad vienas iš tėvų, gyvenančių ne Klaipėdos mieste, kartu su vaiku nurodo gyvenamąją vietą Klaipėdoje, todėl, nors nuosekliai mažėja Klaipėdos miesto gyventojų skaičius, bet augant gimstamumui ir nemažėjant vaikų skaičiui bei didėjant Klaipėdos rajono gyventojų skaičiui, Klaipėdos mieste IPUPŠĮ poreikis bus aktualus. UAB „SWEKO Lietuva“ tyrimo duomenimis Klaipėdos rajono teritorijoje akivaizdžiai tūksta IPUPŠĮ ir šių įstaigų tinklo plėtra periferinėje zonoje dėl mažo gyventojų tankio nėra tikslinga, todėl rajono gyventojai bus suinteresuoti lankyti IPUPŠĮ mieste.

**3.3. Savivaldybės IPUPŠĮ pasiskirstymas pagal mikrorajonus, ugdomų vaikų skaičių ir ugdymo kalbą.**

Klaipėdos mieste 2015–2016 m. m. veikia 55 Savivaldybės IPUPŠĮ: 6 mokyklos-darželiai, iš jų – 1 rusų ugdomąja kalba, 1 dvikalbis; 44 lopšeliai-darželiai, iš jų – 5 rusų ugdomąja kalba, 5 dvikalbiai; 1 darželis; Regos ugdymo centras (toliau – RUC); 2 progimnazijos ir 1 pagrindinė mokykla (plg., 2014–2015 m. m. veikė 54 Savivaldybės IPUPŠĮ (Litorinos mokykloje dėl mažo kurčiųjų ir neprigirdinčiųjų vaikų skaičiaus 2015–2016 m. m. nesukomplektuota ikimokyklinio ugdymo grupė, tačiau Vitės pagrindinėje mokykloje ir „Smeltės“ progimnazijoje įsteigtos priešmokyklinio ugdymo grupės).

Savivaldybės IPUPŠĮ išsidėstymas mieste 2015–2016 m. m. pagal mikrorajonus beveik nesikeitė. Didžiausias vaikų skaičiumi yra Pietinis I mikrorajonas (9 įstaigos ir 1517 vaikų), mažiausi – Gedminų (5 įstaigos ir 888 vaikai) ir Žvejybos uosto (6 įstaigos ir 895 vaikai) mikrorajonai, iš kurių pastarasis sumažėjo lopšelio-darželio „Aušrinė“ 8 grupes iškėlus į kituose mikrorajonuose esančias įstaigas.

7 lentelė. Savivaldybės IPUPŠĮ pasiskirstymas pagal mikrorajonus ir jose ugdomų vaikų skaičių 2014–2015 ir 2015–2016 m. m.

|  |  |  |  |  |  |
| --- | --- | --- | --- | --- | --- |
| Mikrorajo  nas | Savivaldybės IPUPŠĮ | Vaikų skaičius  2014–2015 / 2015–2016 m. m. | | | |
| Lopšelio | Darželio | Priešmo-  kyklinio | Iš viso |
| Šiaurinis  (8 įstaigos) | „Varpelio“ m-d, l-d „Atžalynas“, „Giliukas“, „Bitutė“, „Obelėlė“,  d „Gintarėlis“, Tauralaukio progimnazija, Vitės pagrindinė mokykla (nuo 2015–2016 m. m.) | 143 / 115 | 695 / 727 | 212 / 249 | 1050 / 1091 |
| Centrinis  (8 įstaigos) | „Šaltinėlio“ m-d, l-d „Boružėlė“, „Svirpliukas“, „Putinėlis“, „Kregždutė“, „Radastėlė“, „Pingvinukas“, „Traukinukas“ | 167 / 150 | 722 / 687 | 209 / 282 | 1098 / 1119 |
| Kauno  (6 įstaigos) | „Saulutės“ m-d, l-d „Vėrinėlis“, „Inkarėlis“, „Klevelis“, „Žilvitis“, „Žiogelis“ | 176 / 167 | 574 / 663 | 172 / 206 | 922 / 1036 |
| Baltijos  (7 įstaigos) | Marijos Montessori m-d, RUC, l-d „Čiauškutė“, „Žuvėdra“, „Želmenėlis“, „Liepaitė‘, „Šermukšnėlė“ | 167 / 168 | 696 / 664 | 196 / 194 | 1059 / 1026 |
| Gedminų  (5 įstaigos) | „Nykštuko“ m-d, l-d „Eglutė“, „Žemuogėlė“, „Sakalėlis“, „Pušaitė“ | 162 / 180 | 513 / 497 | 181 / 211 | 856 / 888 |
| Žvejybos uosto  (6 įstaigos) | l-d „Alksniukas“, „Aušrinė“, „Bangelė“, „Puriena“, „Švyturėlis“, „Versmė“ | 194 / 145 | 598 / 514 | 238 / 236 | 1030 / 895 |
| Pietinis I  (9 įstaigos) | „Pakalnutės“ m-d, l-d „Rūta“, „Žiburėlis“, „Papartėlis“, „Pumpurėlis“, „Dobiliukas“, „Volungėlė“, „Pagrandukas“, ,,Smeltės” progimnazija (nuo 2015–2016 m. m.), Litorinos mokykla (iki 2015–2016 m. m.) | 300 / 306 | 893 / 888 | 302 / 323 | 1495 / 1517 |
| Pietinis II  (6 įstaigos) | l-d „Linelis“, „Vyturėlis“, „Berželis“, „Ąžuoliukas“, „Aitvarėlis“, „Du gaideliai“ | 244 / 253 | 771 / 743 | 248 / 240 | 1263 / 1236 |
| Iš viso | | 1553 / 1484 | 5462 / 5383 | 1758 / 1941 | 8773 / 8808 |

Lyginant 2014–2015 ir 2015–2016 m. m., nustatyta, kad padidėjo ugdomų vaikų Šiaurinio, Centrinio, Kauno, Gedminų ir Pietinio I mikrorajonų įstaigose, sumažėjo Žvejybos uosto, Baltijos ir Pietinio II mikrorajonų įstaigose. Nors iš viso Savivaldybės IPUPŠĮ sumažėjo lopšelio (plg., 1553 ir 1484) ir darželio (plg., 5462 ir 5383) grupėse ugdomų vaikų skaičius, tačiau ryškus ugdomų vaikų skaičiaus padidėjimas pagal priešmokyklinio ugdymo programas (plg., 1758 ir 1941) turėjo įtakos ir bendram ugdomų vaikų skaičiaus padidėjimui Savivaldybės IPUPŠĮ.

Klaipėdos mieste 2015–2016 m. m. veikia 43 lietuvių ugdomąja kalba, 4 rusų ugdomąja kalba ir 8 dvikalbės savivaldybės IPUPŠĮ, t. y. 2 IPUPŠĮ mažiau rusų ugdomąja kalba nei 2014 m., nes, lopšeliams-darželiams „Žemuogėlė“ ir „Du gaideliai“ priskyrus lopšelio-darželio „Aušrinė” grupes, jie tapo dvikalbiais.

8 lentelė. Savivaldybės IPUPŠĮ pasiskirstymas pagal mikrorajonus ir ugdomąją kalbą 2014–2015 ir 2015–2016 m. m.

|  |  |  |  |  |  |  |  |
| --- | --- | --- | --- | --- | --- | --- | --- |
| Mikrora  jonas | IPUPŠĮ pasiskirstymas pagal ugdomąją kalbą | | | Vaikų skaičius  2014–2015 / 2015–2016 m. m. | | | |
| Lietuvių (43) | Rusų (4) | Dvikalbės (8) | Lopšelio | Darželio | Priešmo  kyklinio ugdymo | Iš viso |
| Šiaurinis | L-d „Giliukas“, „Atžalynas“, „Obelėlė“, „Bitutė“, d „Gintarėlis“, „Varpelio“ m-d, Tauralaukio progimnazija,  Vitės pagrindinė mokykla | – | – | 143(l) / 115(l) | 695(l) / 727(l) | 212(l) / 249(l) | 1050(l) /1091(l) |
| Centrinis | L-d „Boružėlė“, „Svirpliukas“, „Kregždutė“, ,„Radastėlė“, „Šaltinėlio“ m-d | L-d „Pingvinu  kas“ | L-d „Trauki  nukas“, „Putinėlis“ | 92(l) / 90(l)  75(r) / 60(r) | 556(l) / 529(l)  166(r) / 158(r) | 152(l) / 205(l)  57(r) / 77(r) | 800(l) / 824(l)  298(r) / 295(r) |
| Kauno | L-d „Žilvitis“, „Vėrinėlis“, „Klevelis“, „Žiogelis“, „Inkarėlis“, „Saulutės“ m-d | – | – | 176(l) / 167(l) | 574(l) / 663(l) | 172(l) / 206(l) | 922(l) / 1036(l) |
| Baltijos | L-d „Liepaitė‘, „Želmenėlis“, „Čiauškutė“, „Žuvėdra“, RUC | L-d „Šermukšnėlė“ | Marijos Montessori m‑d | 141(l) / 145(l)  26(r) / 23(r) | 616(l) / 591(l)  80(r) / 73(r) | 177(l) / 175(l)  19(r) / 19(r) | 934(l) / 911(l)  125(r) / 115(r) |
| Gedminų | L-d „Pušaitė“, „Eglutė“, „Sakalėlis“, „Nykštuko“ m-d | – | L-d „Žemuogė  lė“ | 136(l) / 165(l)  26(r) / 15(r) | 436(l) / 427(l)  77(r) / 70(r) | 142(l) / 171(l)  39(r) / 40(r) | 714(l) / 763(l)  142(r) / 125(r) |
| Žvejybos uosto | L-d „Aušrinė“, „Alksniukas“, „Puriena“, „Versmė“ | – | L-d „Švyturė  lis“, „Bangelė“ | 173(l) / 129(l)  21(r) / 16(r) | 463(l) / 385(l)  135(r) / 129(r) | 196(l) / 188(l)  42(r) / 48(r) | 832(l) / 702(l)  198(r) / 193(r) |
| Pietinis I | L-d „Rūta“, „Papartėlis“, „Pumpurėlis“, „Dobiliukas“, „Volungėlė“, „Pagrandukas“  ,,Smeltės” progimnazija | L-d „Žiburė  lis“, „Pakalnu  tės“ m-d | – | 248(l) / 239(l)  52(r) / 67(r) | 733 (l) / 721(l)  160(r) / 167(r) | 246(l) / 271(l)  56(r) / 52(r) | 1227(l) / 1231(l)  268(r) / 286(r) |
| Pietinis II | L-d „Vyturėlis“, „Berželis“, „Ąžuoliukas“, „Aitvarėlis“ |  | L-d „Linelis“, „Du gaideliai“ | 168(l) / 193(l)  76(r) / 60(r) | 602 (l) / 584(l)  169(r) / 159(r) | 186(l) / 182(l)  62(r) / 58(r) | 956(l) / 959(l)  287(r) / 277(r) |
| Iš viso 8773 / 8808 | | | | 1277(l) / 1243(l)  276(r) / 241(r) | 4675(l) / 4627(l)  787(r) / 756(r) | 1483(l) / 1647(l)  275(r) / 294(r) | 7435(l) / 7517(l)  1338(r) / 1291(r) |

Pastaba. (l) – lietuvių ugdomoji kalba, (r) – rusų ugdomoji kalba

Įvertinus Savivaldybės IPUPŠĮ pasiskirstymą pagal mikrorajonus ir ugdomąją kalbą, nustatyta, kad 2015–2016 m. m. visuose mikrorajonuose veikia lietuvių ugdoma kalba įstaigos. Rusų ugdoma kalba arba dvikalbės įstaigos veikia Centriniame, Baltijos, Gedminų, Žvejybos uosto, Pietiniuose I ir II mikrorajonuose. 43 lietuvių ugdoma kalba ir 8 dvikalbėse IPUPŠĮ 7517 vaikų ugdoma lietuvių kalba (2014–2015 m. m. – 7435), 4 rusų ugdoma kalba ir 8 dvikalbėse IPUPŠĮ 1291 vaikas ugdomas rusų kalba (2014–2015 m. m. – 1338). Palyginus šiuos duomenis, nustatyta, kad lietuvių ugdoma kalba vaikų skaičius padidėjo 82, o rusų ugdoma kalba sumažėjo 47 vaikais.

**3.4. Naujų ugdymo grupių poreikis.**

Šį poreikį galima nustatyti įvertinus prognozuojamą atsilaisvinusių vietų skaičių (dabartiniams priešmokyklinio amžiaus vaikams nuo 2016 m. rugsėjo 1 d. tęsiant ugdymą pagal pradinio ugdymo programas) ir pridėjus sukurtų naujų vietų skaičių mokyklų-darželių patalpose, vykdant vidaus struktūros pertvarką. Gautas skaičius palyginamas su pateiktų prašymų skaičiumi (pagal pirmą pasirinkimą 2016 m. vasario 1 d.) Centralizuotoje vaikų priėmimo sistemoje.

Įvertinus šiuos duomenis, nustatyta, kad iš viso 2016–2017 m. m. Savivaldybės IPUPŠĮ atsilaisvins 1994 vietos, o Centralizuotoje vaikų priėmimo sistemoje (toliau – sistema) pagal pirmą lankytinos įstaigos pasirinkimą registruota 2400 vaikų, pageidaujančių nuo 2016 metų rugsėjo 1 d. patekti į Savivaldybės IPUPŠĮ. Prognozuojama, kad 406 vaikams šis poreikis dėl vietų stokos Savivaldybės IPUPŠĮ negalėtų būti tenkintinas, o iki rugsėjo 1 d. gali būti daugiau registruota sistemoje vaikų nei vasario 1 d., todėl šis skaičius gali būti žymiai didesnis. Tikslius duomenis prognozuoti sudėtinga, nes registracija vyksta nuolat, be to nėra žinoma, kiek yra vaikų išvykusių ir kiek užsiregistravusiųjų atsisakys IPUPŠĮ paslaugų.

Siekiant numatyti šios problemos sprendimo galimybes, tikslinga išnagrinėti ugdymosi vietų poreikį pagal atskirus mikrorajonus, atsižvelgiant į vaikų amžių, ugdomą kalbą bei grupių paskirtį.

9 lentelė. Ikimokyklinio ir priešmokyklinio ugdymo vietų poreikio suvestinė nuo 2016 m. rugsėjo 1 d. („-“ – trūksta ugdymo vietų, „+“ – yra laisvų ugdymo vietų)

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Lietuvių ugdoma kalba** | | | | | | | | | |
| Mikrorajonas | Lopšelio grupės | | | Darželio grupės | | | Priešmokyklinio ugdymo grupės | | |
| B | S | Spc | B | S | Spc | B | S | Spc |
| Šiaurinis | -128 |  | -4 | -58 |  | -6 | -7 |  | -2 |
| Centrinis | -63 |  |  | -13 |  |  | +6 |  |  |
| Kauno | -78 |  |  | -7 |  |  | -5 |  |  |
| Baltijos | -10 |  | +9 |  | +15 | +3 | -3 | -3 |  |
| Gedminų | +6 | +2 | +5 | +7 | -2 | +21 | +2 | -1 | -1 |
| Žvejybos uosto | -42 | +2 |  | -4 | +14 |  | +15 | +7 |  |
| Pietinis I | +3 |  | -10 | -5 |  | -11 | +14 |  | -1 |
| Pietinis II | -86 |  |  | -38 |  |  | -14 |  |  |
| **Iš viso** | **-398** | **+4** |  | **-118** | **+27** | **+7** | **+8** | **+3** | **-4** |
| **Rusų ugdoma kalba** | | | | | | | | | |
| Mikrorajonas | Lopšelio grupės | | | Darželio grupės | | | Priešmokyklinio ugdymo grupės | | |
| B | S | Spc | B | S | Spc | B | S | Spc |
| Centrinis | -3 |  |  |  |  |  | +8 |  |  |
| Baltijos | +6 |  |  | -3 |  |  | +5 |  |  |
| Gedminų | -2 |  |  | +10 |  |  | +6 |  |  |
| Žvejybos | -13 |  |  | -13 | -2 |  | -1 | +5 |  |
| Pietinis I | +17 |  | +4 | +24 |  | +11 |  |  |  |
| Pietinis II | +21 |  |  | -14 |  |  | -1 |  |  |
| **Iš viso** | **+26** |  | **+4** | **+4** | **-2** | **+11** | **+17** | **+5** |  |

Pataba: B – bendrosios, S – specialiosios, Spc – specializuotos paskirties grupės

**3.5. Priešmokyklinio ugdymo vietų poreikis.**

Lietuvos Respublikos švietimo įstatymo pakeitimo įstatymu nustačius, kad priešmokyklinis ugdymas yra privalomas nuo 2016 m. rugsėjo 1 d. visiems vaikams, kuriems tais kalendoriniais metais sueina 6 metai, svarbu išspręsti priešmokyklinio ugdymo vietų poreikį.

Lietuvių ugdoma kalba Centralizuotos vaikų priėmimo sistemos duomenimis trūktų vietų ugdytis pagal bendrosios paskirties priešmokyklinio ugdymo programas šiaurinėje (7) miesto dalyje, Kauno (5), Baltijos (3) ir Pietiniame II (14) mikrorajonuose, tačiau laisvų vietų yra Centriniame (6), Gedminų (2), Žvejybos uosto (15), Pietiniame I (14) mikrorajonuose. Palyginus laisvų vietų ir vietų poreikio skaičius, nustatyta, kad lietuvių ugdoma kalba bendrosios paskirties grupėse pagal priešmokyklinio ugdymo programas ugdytis nuo rugsėjo 1 d. yra 8 laisvos vietos, todėl sprendžiant problemas atskirų mikrorajonų Savivaldybės IPUPŠĮ, kuriose trūksta vietų, reikėtų nukreipti vaikus į tas įstaigas, kuriose yra laisvų vietų.

Įvertinus priešmokyklinio ugdymo vietų poreikį lietuvių ugdoma kalba specialiosios paskirties ir specializuotose grupėse, nustatyta, kad specialiosiose grupėse nemažai laisvų vietų yra Žvejybos uosto mikrorajone (7), tačiau trūksta Baltijos (3) ir Gedminų (1) mikrorajonuose, todėl šiuos vaikus reikėtų nukreipti ugdytis į Žvejybos uosto mikrorajono lopšelius-darželius, turinčius specialiąsias grupes. Iš viso Savivaldybės IPUPŠĮ trūktų 4 vietų specializuotose grupėse, tačiau dėl mažo vaikų skaičiaus steigti atskiras grupes būtų netikslinga, todėl šiuos vaikus galima būtų ugdyti pagal amžių jungtinėse grupėse arba integruoti į bendrosios paskirties grupes, teikiant minėtiems vaikams reikiamą pagalbą.

Išanalizavus rusų ugdoma kalba bendrosios paskirties priešmokyklinio ugdymo vietų poreikį nuo 2016 m. rugsėjo 1 d., nustatyta, kad iš viso mieste yra 17 laisvų vietų, o specialiosios paskirties – 5 laisvos vietos, todėl galima teigti, kad naujų grupių poreikio nėra. Įvertinus tai, kad priešmokyklinis ugdymas nuo 2016 m. rugsėjo 1 d. yra privalomas visiems vaikams, kuriems tais kalendoriniais metais sueis 6 metai, tikslinga numatyti ugdymosi vietų poreikį vaikams, kurie nelanko IPUPŠĮ ir nėra registruoti Centralizuotoje vaikų priėmimo sistemoje. Pagal Statistikos departamento duomenis 2010 metų gimimo vaikų, kurie nuo 2016 m. rugsėjo 1 d. turėtų būti ugdomi priešmokyklinio ugdymo grupėse, Klaipėdos mieste gyvena 1914. Savivaldybės IPUPŠĮ lankančių vaikų yra 1832, nevalstybines švietimo įstaigas – apie 80, laukiančių eilėje (registruotų sistemoje) – 106, t.y. iš viso lankančių IPUPŠĮ arba registruotų sistemoje yra 2018 būsimų priešmokyklinio amžiaus vaikų arba 104 vaikais daugiau nei gyvena Klaipėdos mieste. Nustačius, kad realus ugdomų ir registruotų sistemoje vaikų skaičius yra didesnis, nei gyvenančių Klaipėdos mieste vaikų skaičius, sudėtinga įvertinti, kuri dalis šio amžiaus vaikų nelanko IPUPŠĮ ir nėra registruoti Centralizuotoje vaikų priėmimo sistemoje. Prognozuoti šį skaičių būtų galima įvertinus kelerių mokslo metų duomenis ir nustačius, kuri dalis atitinkamais mokslo metais neugdomų vaikų pagal priešmokyklinio ugymo programas kitais mokslo metais buvo ugdoma pirmosiose klasėse.

10 lentelė. Priešmokyklinio ugymo grupes lankiusių ir pirmosiose klasėse ugdomų vaikų skaičiaus skirtumas (3-ejų mokslo metų duomenimis)

|  |  |  |
| --- | --- | --- |
| Priešmokyklinio ugymo grupes atitinkamais mokslo metais lankiusių vaikų skaičius | Pirmosiose klasėse atitinkamais mokslo metais ugdomų vaikų skaičius | Priešmokyklinio ugymo grupes lankiusių ir pirmosiose klasėse ugdomų vaikų skaičiaus skirtumas |
| 2012–2013 m. m. – 1495 | 2013–2014 m. m. – 1561 | +66 |
| 2013–2014 m. m. – 1647 | 2014–2015 m. m. – 1704 | +57 |
| 2014–2015 m. m. – 1758 | 2015–2016 m. m. – 1792 | +34 |
| Vidutiniškai 3-ejų mokslo metų duomenimis | | |
| 1633 | 1685 | +53 |

Kelerių metų tendencijos rodo, kad vaikų, kurie nebuvo ugdomi pagal priešmokyklinio ugdymo programas ir atėjo į pirmąsias klases, skaičius svyruoja nuo +34 iki +66 (vidutiniškai 3-ejų mokslo metų duomenimis +53). Galima daryti prielaidą, kad 2015–2016 m. m. Savivaldybės IPUPŠĮ neugdomų ir Centralizuotoje vaikų priėmimo sistemoje neregistruotų vaikų, kurie bus ugdomi pagal priešmokyklinio ugdymo programas, gali būti apie 50–60. Siekiant užtikrinti priešmokyklinio ugdymo prieinamumą visiems 6 metų amžiaus vaikams, tikslinga būtų bendrojo ugdymo mokyklose papildomai įsteigti 3 priešmokyklinio ugdymo grupes lietuvių ugdoma kalba. Steigti papildomą grupę rusų ugdoma kalba būtų netikslinga, kadangi, kaip minėta, Savivaldybės IPUPŠĮ rusų ugdoma kalba yra 17 neužpildytų vietų nuo rugsėjo 1 d. formuojamose priešmokyklinio ugdymo grupėse.

**3.6. Ugdymo poreikis 3–5 metų amžiaus vaikams.**

Darželio grupes lanko 3–5 metų amžiaus vaikai. Iš viso mieste nuo 2016 m. rugsėjo 1 d. prognozuojama 71 tokios ugdymosi vietos trūkumas, tačiau situacija, atsižvelgus į ugdomą kalbą, mikrorajonus ir grupių paskirtis, yra skirtinga.

Didžiausias šio amžiaus vaikams lietuvių ugdoma kalba bendrosios paskirties grupėse vietų trūkumas yra Šiauriniame ir Pietiniame II mikrorajonuose (atitinkamai 58 ir 38 vietų), taip pat vietų trūks Centriniame, Kauno, Žvejybos uosto, Pietiniame I mikrorajonuose (atitinkamai 13, 7, 4, 5 vietų), tačiau Gedminų mikrorajono Savivaldybės IPUPŠĮ numatomos 7 laisvos vietos. Iš viso lietuvių ugdoma kalba bendrosios paskirties grupėse Savivaldybės IPUPŠĮ prognozuojamas 118 vietų trūkumas. Sprendžiant šią problemą, iš lopšelių-darželių „Traukinukas“ ir „Bitutė“ tikslinga būtų priešmokyklinio ugdymo grupes iškelti į Maksimo Gorkio (1 grupę) ir Vitės (3 grupes) pagrindines mokyklas. Minėtuose lopšeliuose-darželiuose įkūrus po 1 lietuvių ugdoma kalba darželio grupę, papildomai būtų galima priimti 40 vaikų. Pertvarkius „Šaltinėlio“ mokykloje-darželyje 1 klasę į darželio grupę, galima būtų priimti dar 20 vaikų. Iš viso būtų galima papildomai priimti 60 vaikų iš Šiaurinio ir Centrinio mikrorajonų.

Specialiosios paskirties grupėse lietuvių ugdoma kalba, išsprendus 2 vietų trūkumą Gedminų mikrorajone, iš viso Savivaldybės IPUPŠĮ būtų 27 laisvos vietos (Baltijos ir Žvejybos uosto mikrorajonuose), todėl reikėtų spręsti kai kurių grupių paskirties keitimo klausimą. Specializuotose grupėse lietuvių ugdoma kalba laisvų vietų numatoma Gedminų (21) ir Baltijos (3) mikrorajonuose, tačiau jų trūktų Šiauriniame (6) ir Pietiniame I (11) mikrorajonuose. Atsižvelgus į vaikų susirgimus bei specialiuosius poreikius ir nukreipus juos ugdytis į mikrorajonus, kuriuose yra laisvų vietų, Savivaldybės specializuotose IPUPŠĮ būtų 7 laisvos vietos lietuvių ugdoma kalba.

Vertinant ugdymosi vietų poreikį 3–5 m. amžiaus vaikams bendrosios paskirties grupėse rusų ugdoma kalba, nustatyta, kad didžiausias tokių vietų trūkumas yra Žvejybos uosto (13) ir Pietiniame II (14) mikrorajonuose, taip pat trūks vietų Baltijos (3) mikrorajone, tačiau Gedminų ir Pietiniame I mikrorajonuose numatoma laisvų vietų (atitinkamai 10 ir 24). Siekiant tenkinti rusų ugdoma kalba 3–5 m. amžiaus vaikų ugdymosi poreikį, yra galimybė juos nukreipti į Savivaldybės IPUPŠĮ, kuriose yra laisvų vietų. Specialiosios paskirties ir specializuotų grupių rusų ugdoma kalba analizė parodė, kad nuo 2016 m. rugsėjo 1 d. gali trūkti 2 vietų specialiosios paskirties grupėje Žvejybos uosto mikrorajone, Pietiniame I mikrorajone gali būti 11 laisvų vietų specializuotose grupėse, todėl tikslinga keisti šių grupių paskirtį ar ugdomą kalbą.

**3.7. Ugdymo poreikis vaikams nuo 0(1) m. iki 3 m. amžiaus.**

Ugdymo poreikis vaikams nuo 0(1) m. iki 3 m. amžiausturėtų būtipatenkintas Gedminų ir Pietiniame I mikrorajonuose. Didžiausias šio amžiaus vaikams lietuvių ugdoma kalba vietų poreikis būtų Šiauriniame , Pietiniame II, Kauno ir Centriniame mikrorajonuose (atitinkamai trūksta 128, 86, 78, 63 vietų), taip pat numatomas ugdymosi vietų trūkumas Baltijos (10) ir Žvejybos uosto (42) mikrorajonų IPUPŠĮ. Bendras trūkstamų ugdymosi vietų poreikis būtų 398.

Išanalizavus specialiosios paskirties ir specializuotų grupių lietuvių ugdoma kalba vietų poreikio ir laisvų vietų skaičius, nustatyta, kad Gedminų ir Žvejybos uosto mikrorajonų IPUPŠĮ yra po 2 laisvas vietas, o į specializuotas grupes gali trūkti vietų šiaurinės miesto dalies (4) bei Pietinio I mikrorajono (10) atitinkamose IPUPŠĮ, tačiau neužimtų ugdymosi vietų gali būti Baltijos ir Gedminų mikrorajonų (atitinkamai 9 ir 5) IPUPŠĮ.

Rusų ugdoma kalba lopšelio grupėse vietų poreikio ir neužimtų vietų skaičiaus palyginimas atskirų mikrorajonų IPUPŠĮ parodė, kad bendrosios paskirties grupėse gali būti 26 laisvos vietos, o specializuotose grupėse dar 4 (Pietiniame I mikrorajone). Daugiausia tokių vietų gali būti pietinėje miesto dalyje (iš viso 38 vietos), taip pat 6 vietos Baltijos mikrorajone, tačiau Centrinio, Gedminų ir Žvejybos uosto mikrorajonų IPUPŠĮ ugdymosi vietų gali trūkti (atitinkamai 3, 2 ir 13). Ugdymosi vietų poreikį rusų ugdoma kalba Savivaldybės IPUPŠĮ galima išspręsti iš vieno mikrorajono įstaigų vaikus nukreipiant į kitų mikrorajonų įstaigose esančias laisvas vietas.

Siekiant iš dalies išspręsti vietų poreikį lopšelio grupėse lietuvių ugdoma kalba, tikslinga lietuvių ugdoma kalba grupes steigti dvikalbėse arba rusų ugdoma kalba Savivaldybės IPUPŠĮ, kuriose yra laisvų vietų. Tuo būdu būtų galima išspręsti Pietinio II, Žvejybos uosto, Baltijos mikrorajonų dalies ugdymosi vietų poreikį. Didžiausias šio amžiaus vaikams lietuvių ugdoma kalba vietų poreikis šiaurinėje, centrinėje miesto dalyse bei Kauno mikrorajone liktų probleminis. Nepatekusių į Savivaldybės IPUPŠĮ lopšelinio amžiaus vaikų skaičių minėtuose mikrorajonuose būtų galima iš dalies sumažinti, iš lopšelių-darželių „Traukinukas“ ir „Bitutė“ iškėlus priešmokyklinio ugdymo grupes, o jų vietoje (be minėtų 2 darželio grupių) įsteigti po 1 lopšelio grupę lietuvių ugdoma kalba, tuo būdu būtų papildomai priimta 30 vaikų.

**3.8. 4 valandų trukmės ugdymo modelio poreikis.**

Savivaldybės IPUPŠĮ vadovų ugdomų vaikų tėvams organizuotos apklausos rezultatai atskleidė tėvų požiūrį į 4 valandų trukmės ugdymo modelį. Iš 4496 apklausoje dalyvavusių vaikų tėvų 352 atsakė, kad jiems būtų aktualu turėti galimybę rinktis 4 valandų ugdymo modelį, tačiau, kad vaikas būtų vedamas į kitą IPUPŠĮ, kurioje būtų tokios darbo trukmės grupė, sutiktų tik 159 tėvai. Kadangi minėtoje apklausoje dalyvavę tėvai į pateiktus klausimus formulavo atsakymus tik kaip savo požiūrį į 4 valandų trukmės ugdymo modelį, nesiedami jo su savo konkrečiu vaiku, dėl tokių grupių steigimo poreikio reikėtų spręsti diskutuojant su konkrečių įstaigų, kuriose būtų galimybė steigti tokias grupes, bendruomenėmis. 4 valandų trukmės ugdymo modelio grupių steigimo galimybės galėtų būti sprendžiamos vėlesniais Bendrojo pertvarkos plano įgyvendinimo metais, kai būtų visiškai patenkintas ikimokyklinio ugdymo poreikis. Viena 4 valandų trukmės priešmokyklinio ugdymo modelio grupė galėtų veikti Vitės pagrindinėje mokykloje, jei tėvai pasirinks tokį modelį.

**3.9. Nevalstybinių įstaigų veiklos rėmimas.**

Viena iš ikimokyklinio ir priešmokyklinio ugdymo vietų skaičiaus padidinimo galimybių yra SB lėšų skyrimas nevalstybinę ugdymo įstaigą lankančiam vaikui, kuri yra proporcinga lėšoms, vidutiniškai tenkančioms Savivaldybės IPUPŠĮ ugdomam vaikui. Kaip minėta, nuo 2015 m. rugsėjo 1 d. įvestas ikimokyklinio ugdymo krepšelis, kuris yra skiriamas jau lankantiems nevalstybines ikimokyklinio ugdymo įstaigas vaikams ir naujai priimtiems vaikams, pasiteisino ir vaikų skaičius minėtose įstaigose padidėjo. Šiai priemonei vykdyti 2016 m. iš Savivaldybės biudžeto skirta 441,60 tūkst. Eur minėto mokesčio kompensavimui. Siekiant mažinti nepatekusių ugdytis į Savivaldybės IPUPŠĮ vaikų skaičių, tikslinga tęsti šios priemonės vykdymą, tačiau reikėtų tikslinti mokesčio kompensavimo periodiškumą, atižvelgus į vaikų judėjimo (migracijos) nevalstybinėse IPUŠPĮ per mokslo metus ypatumus.

**4. Lopšelio-darželio „Puriena“ grupių iškėlimas.**

Vykdant Bendrajame pertvarkos plane numatytas įgyvendinimo priemones, Savivaldybės administracijos direktorius 2016 m. sausio 28 d. įsakymu Nr. AD1-266 patvirtino lopšelio-darželio „Puriena“ veiklos organizavimo pastato Naikupės g. 27 rekonstrukcijos metu priemonių planą, kuriuo numatytas nuo 2016 m. birželio mėn. ikimokyklinio ir priešmokyklinio ugdymo grupių veiklos perkėlimas į kitas Savivaldybės švietimo įstaigas. Pagal šį priemonių planą 2 priešmokyklinio ugdymo grupes numatoma perkelti į Vydūno gimnazijos patalpas (2015–2016 m. m. čia veikia lopšelio-darželio „Aušrinė“ 2 priešmokyklinio ugdymo grupės, kurių vaikai nuo rugsėjo 1 d. pradės mokytis bendrojo ugdymo mokyklų pirmose klasėse ir patalpos bus laisvos), 1 priešmokyklinio ugdymo grupę – į „Smeltės“ progimazijos patalpas. Sprendžiant naujai priimtų lopšelinio amžiaus vaikų ugdymo klausimą, planuojama 2 lopšelio grupių veiklą vykdyti lopšelių-darželių „Du gaideliai“ ir „Žemuogėlė“ patalpose, o darželio grupių veiklos organizavimas numatytas Ievos Simonaitytės mokykloje (2 grupių), „Pakalnutės“ mokykloje-darželyje (2 grupių) ir lopšelyje-darželyje „Žemuogėlė“ (1 grupės).

Siekiant užtikrinti ugdymo sąlygas ir atitiktį higienos normoms, būtina tinkamai sutvarkyti udymo grupių aplinkas: „Smeltės“ progimnazijoje būtina atlikti patalpų remontą ir jas pritaikyti priešmokyklinio ugdymo grupės veiklai, „Pakalnutės“ mokykloje-darželyje buvusių klasių patalpose ir Ievos Simonaitytės mokykloje reikalingas remontas ir patalpų pritaikymas ikimokyklinio ugdymo grupių veiklai, o lopšelyje-darželyje „Žemuogėlė“ analogišai veiklai patalpas reikia pritaikyti atlikus remontą sporto salėje.

**5. Numatomi Bendrojo** **pertvarkos plano pakeitimai.**

Atlikus Bendrojo pertvarkos plano įgyvendinimo 2015 metais stebėseną bei įvertinus ikimokyklinio ir priešmokyklinio ugdymo esamą situaciją, grupių užpildomumą bei ugdymosi vietų poreikį atskiruose mikrorajonuose, atsižvelgiant į vaikų amžių, ugdomą kalbą bei grupių paskirtį, siūloma keisti Bendrojo pertvarkos plano 2016 metams numatytų priemonių įgyvendinimą:

* 1.2 priemonę: kitoms ugdymo reikmėms naudojamose patalpose steigti ne 11 grupių, o 1 grupę lopšelyje-darželyje „Žemuogėlė“, sporto salės patalpas pritaikant darželio grupės veiklai. Grupių, pertvarkant kitas patalpas, siūloma nesteigti dėl šių priežasčių: 1) Litorinos mokykloje patalpos bus panaudojamos specialiųjų klasių steigimui, taip pat klasių steigimui mokiniams, turintiems emocijų ir elgesio sutrikimų, kadangi 2015–2016 m. m nesusidarė šioje mokykloje ikimokyklinio ugdymo grupė; 2) „Saulutės“ ir „Varpelio“ mokyklose-darželiuose sporto salėmis naudojasi ne tik ikimokyklinio ir priešmokyklinio amžiaus vaikai, bet ir pradinių klasių mokiniai pagal ugdymo planus („Saulutės“ mokykloje-darželyje 2015–2016 m. m. papildomai įrengtos 2 grupės); 3) lopšelyje-darželyje „Inkarėlis“ papildoma grupė įrengta vietoje klasės 2015–2016 m. m., kitų patalpų pritaikymui reikalingos didelės investicijos; 4) lopšeliuose-darželiuose „Švyturėlis“ ir „Bangelė“ patalpų pertvarkymas į grupes pasiteisintų tik 2–3 metus, kol būtų baigta lopšelio-darželio „Puriena“ pastato rekonstrukcija (rekonstruotame pastate vietoje 10 grupių veiks 20 grupių), todėl siūloma neinvestuoti į grupių steigimą šiose įstaigose (lopšelyje-darželyje „Bangelė“ 2015–2016 m. m. papildomai įrengta 1 grupė); 5) lopšelyje-darželyje „Žiburėlis“ (rusų ugdoma kalba), įrengus 2015–2016 m. m. 1 grupę, nebėra papildomos grupės poreikio; 6) lopšelyje-darželyje „Želmenėlis“ siūloma įrengti 4 valandų trukmės ugdymo modelio grupę 2017 metais, pasiruošus tokio modelio įgyvendinimui; 7) lopšeliai-darželiai „Čiauškutė“, „Žuvėdra“ (Baltijos mikrorajonas) ir „Pagrandukas“ (Pietinis I mikrorajonas) yra mikrorajonuose, kuriuose nėra problemų dėl papildomų darželio ir priešmokyklinių grupių poreikio, o lopšelio grupių, pertvarkius patalpas, įrengti nėra galimybių, todėl investicijos, reikalingos patalpų pertvarkymui, nepasiteisintų;
* 1.3 priemonę: atsilaisvinusiose patalpose, iškėlus priešmokyklinio ugdymo grupes į bendrojo ugdymo mokyklas, steigti ne 16 grupių, o 4 ikimokyklinio ugdymo grupes (po 2 grupes lietuvių ugdoma kalba (1 lopšelio ir 1 darželio) lopšeliuose-darželiuose „Bitutė“ ir „Traukinukas“). Iš kitų ikimokyklinių ugdymo įstaigų siūloma priešmokyklinio ugdymo grupių į bendrojo ugdymo mokyklas neiškelti dėl šių priežasčių:1) lopšelio-darželio „Žilvitis“ priešmokyklinio ugdymo grupes buvo planuojama iškelti į „Saulėtekio“ pagrindinę mokyklą, tačiau yra numatoma šios mokyklos pertvarka; 2) lopšelio-darželio „Pumpurėlis“ priešmokyklinio ugdymo grupes buvo planuojama iškelti į „Smeltės“ progimnaziją, bet į šią mokykla bus perkelta 1 grupė iš lopšelio-darželio „Puriena“ šios įstaigos pastato rekonstrukcijos metu, o kita grupė reikalinga vaikams, nelankiusiems ĮPUPŠĮ; 3) lopšelio-darželio „Vyturėlis“ priešmokyklinio ugdymo grupes buvo planuojama perkelti į Prano Mašioto progimnaziją, o lopšelio-darželio „Ąžuoliukas“ – į Liudviko Stulpino progimnaziją, tačiau šiose mokyklose nuo 2016–2017 m. m. planuojama papildomai steigti po 1 pirmą klasę ir po 1 priešmokyklinio ugdymo grupę vaikams, nelankiusiems ĮPUPŠĮ; 4) lopšelio-darželio „Aitvarėlis“ priešmokyklinio ugdymo grupes buvo planuojama perkelti į „Vyturio“ pagrindinę mokyklą, tačiau patalpos šioje mokykloje bus panaudotos papildomos pirmos klasės steigimui; 5) lopšelių-darželių „Linelis“ ir „Du gaideliai“ priešmokyklinio ugdymo grupes buvo planuojama perkelti į „Pajūrio“ pagrindinę mokyklą, tačiau šiame mikrorajone 2015–2016 m. m. papildomoms ikimokyklinio ugdymo grupėms (rusų ugdoma kalba) nėra poreikio;
* 1.5 priemonę – mokyklų-darželių patalpose, vykdant struktūros pertvarkymą į lopšelius-darželius, steigti ne 2 ugdymo grupes, o 3 (1 (darželio) – „Šaltinėlio“, 2 (darželio) – „Pakalnutės“ mokyklose-darželiuose), kadangi „Pakalnutės“ mokykloje-darželyje dėl mokinių skaičiaus sumažėjimo nebus formuojama ne tik antra, bet ir trečia klasė;
* 1.6 priemonę: bendrojo ugdymo mokyklų patalpose steigti ne 12 priešmokyklinio ugdymo grupių, o 6 (po 1 grupę Maksimo Gorkio pagrindinėje mokykloje, Prano Mašioto, Liudviko Stulpino ir „Smeltės“ progimnazijose bei 2 grupes Vitės pagrindinėje mokykloje). Kitose bendrojo ugdymo mokyklose patalpos bus panaudotos papildomų pirmų klasių steigimui arba kai kuriose bendrojo ugdymo mokyklose 2016–2017 m. m. priešmokyklinio ugdymo grupių steigimas nėra tikslingas („Saulėtekio“, „Pajūrio“ ir „Vyturio“ pagrindinėse mokyklose (priežastys nurodytos prie 1.3 priemonės));
* 2.2 priemonę: tęsti mokesčio už ugdymą nevalstybinėse IPUPŠĮ kompensavimą ir numatyti Savivaldybės tarybos Mokesčio už ikimokyklinio ir priešmokyklinio amžiaus vaikų išlaikymą ir priežiūrą Klaipėdos miesto nevalstybinėse švietimo įstaigose, vykdančiose ikimokyklinio ir priešmokyklinio ugdymo programas, kompensavimo tvarkos aprašo pakeitimą, kuriame būtų peržiūrėtas užmokesčio kompensavimo periodiškumas, atižvelgus į vaikų judėjimo (migracijos) nevalstybinėse IPUPŠĮ per mokslo metus ypatumus;
* 4 priemonę: lopšelį-darželį „Aušrinė“ ne reorganizuoti prijungimo prie lopšelio-darželio „Puriena“ būdu, o likviduoti iki 2016–2017 m. m.

\_\_\_\_\_\_\_\_\_\_\_\_\_\_\_\_\_\_\_\_\_\_\_